## Rješenje kojim se trgovačkom društvu Mlinar mlinsko-pekarska industrija d.d. Križevci, odobrava pros­pekt o izdavanju 60.000 redovnih dionica na ime, pri­vatnom ponudom, ukupne vrijednosti 39.600.000,

### NN 27/2007 (14.3.2007.), Rješenje kojim se trgovačkom društvu Mlinar mlinsko-pekarska industrija d.d. Križevci, odobrava pros­pekt o izdavanju 60.000 redovnih dionica na ime, pri­vatnom ponudom, ukupne vrijednosti 39.600.000,

# HRVATSKA AGENCIJA ZA NADZOR FINANCIJSKIH USLUGA

**999**

Sukladno odredbama članka 15. stavak 1. točka 4. alineja 1. i članka 8. stavak
1. Zakona o Hrvatskoj agenciji za nadzor financijskih usluga (»Narodne novine«,
broj 140/05) te članka 22. stavak 4. Zakona o tržištu vrijednosnih papira
(»Narodne novine« br. 84/02, 138/06), temeljem zahtjeva društva MLINAR
mlinsko-pekarska industrija d.d. Križevci, Grdenićeva 27 za odobrenje prospekta
o izdavanju dionica privatnom ponudom, Uprava Hrvatske agencije za nadzor
financijskih usluga je na sjednici održanoj 8. ožujka 2007. godine, donijela

## RJEŠENJE

### O ODOBRENJU PROSPEKTA O IZDAVANJU DIONICA PRIVATNOM PONUDOM

1. Trgovačkom društvu MLINAR mlinsko-pekarska industrija d.d. Križevci,
Grdenićeva 27, odobrava se prospekt o izdavanju 60.000 redovnih dionica na ime,
privatnom ponudom, ukupne vrijednosti 39.600.000,00 kuna, pojedinačne nominalne
vrijednosti 660,00 kuna po dionici.
2. Ovo rješenje objavit će se u »Narodnim novinama«.
Obrazloženje
I. Trgovačko društvo MLINAR mlinsko-pekarska industrija d.d. Križevci,
Grdenićeva 27 (u daljnjem tekstu: Izdavatelj), podnijelo je Hrvatskoj agenciji
za nadzor financijskih usluga (u daljnjem tekstu: Agencija), 29. prosinca 2006.
godine, zahtjev za odobrenje prospekta o izdavanju redovnih dionica privatnom
ponudom i dokumentaciju, sukladno Zakonu o tržištu vrijednosnih papira (»Narodne
novine« br. 84/02, 138/06, u daljnjem tekstu: Zakon) i Pravilniku o sadržaju
zahtjeva i prilozima za odobrenje prospekta i skraćenom prospektu (»Narodne
novine« broj 118/03, u daljnjem tekstu: Pravilnik), a 30. siječnja 2007., 8.
veljače 2007., 5. ožujka 2007. i 8. ožujka 2007. godine zatražene izmjene i
dopune prospekta i dokumentacije.
II. U provedenom postupku je utvrđeno da je Glavna skupština dioničara imatelja
redovnih dionica Izdavatelja, 11. prosinca 2006. godine donijela Odluku o
povećanju temeljnog kapitala izdavanjem redovnih dionica privatnom ponudom.
Sukladno navedenoj Odluci Izdavatelja, temeljni kapital Društva povećati će se
sa iznosa od 78.163.600,00 kuna za iznos od39.600.000,00 kuna na iznos od
117.763.600,00 kuna, izdavanjem 60.000 redovnih dionica na ime, serije B u
nematerijaliziranom obliku, nominalne vrijednosti 660,00 kuna po dionici,
privatnom ponudom.
Dalje, predmetnom odlukom određeno je da će se temeljni kapital Izdavatelja
povećati uplatom novčanog iznosa od 21.599.820,00 kuna, te ulogom nekretnina u
vlasništvu društva ŽITNJAK proizvod­nja i promet robom d.d. Zagreb, Radnička
cesta 210 i to z.k.č.br. 6359/2, pet zgrada na Radničkoj cesti b.b. i dvorište,
ukupne površine 9763 m2 i z.k.č.br. 6359/14, pet zgrada na Radničkoj cesti b.b.
i dvorište, ukupne površine 5230 m2, upisane u z.k.ul.br. 25379 K.O. Grad
Zagreb, te z.k.č.br. 6344/14, put, površine 517 m2 i z.k.č.br. 6346/3, oranica,
površine 5972 m2, upisane u z.k.ul.br. 30262 K.O. Grad Zagreb.
Ukupna tržišna vrijednost navedenih nekretnina koje su pred­met uloga u temeljni
kapital Izdavatelja, procijenjena je Elaboratom stalnog sudskog vještaka za
graditeljstvo i procjene nekretnina od 15. studenoga 2006. godine i potvrđena
Izvješćem revizora o povećanju temeljnog kapitala unosom nekretnina od 18.
prosinca 2006. godine na iznos od 18.000.180,00 kn.
Pravo na upis i uplatu dionica predmetnog izdanja, sukladno navedenoj Odluci
Izdavatelja pripada isključivo društvu ŽITNJAK proizvodnja i promet robom d.d.
Zagreb, Radnička cesta 210, a koje pravo će isti moći ostvariti u roku od 30
dana od dana dostave Izdavatelju konačnog rješenja Agencije o odobrenju
prospekta.
Budući da će društvo ŽITNJAK d.d., kao ovisno društvo u smislu odredbe članka
219. stavak 2. Zakona o trgovačkim društvima (»Narodne novine« broj 111/93,
34/99, 52/00, 118/03, dalje u tekstu: ZTD), preuzeti dionice Izdavatelja kao
vladajućeg društva, za punu uplatu istih, u smislu odredbe članku 219. stavak 4.
navedenog zakona, jamče članovi uprave društva ŽITNJAK d.d. Osim navedene
odgovornosti predmetno društvo i članovi uprave istog odgovaraju za prekršaj iz
članka 630. stavak 1. točka 21. i stavak 2. ZTD-a.
Predmetno izdanje dionica smatrat će se uspješnim ukoliko se u navedenom roku za
upis i uplatu dionica bude upisano 100 % dionica koje se namjeravaju izdati.
Provedbom predmetnog povećanja temeljnog kapitala u sudskom registru i
izdavanjem dionica, ukupan udio vlastitih dionica u temeljnom kapitalu
Izdavatelja, prelazit će zakonsko ograničenje od 10%, propisano odredbom članka
233. stavak 2. ZTD-a, zbog čega je Izdavatelj, a kako je navedeno u Prospektu,
obvezan u roku od 3 godine nakon stjecanja istih, otuđiti onaj dio dionica kojim
prelazi navedeni postotak udjela temeljnog kapitala, odnosno u slučaju
propuštanja otuđenja, predmetne dionice povući. Povredom navedenog zakonskog
ograničenja Izdavatelj i članovi uprave istog odgovaraju za prekršaj iz članka
630. stavak 1. točka 28. i stavak 2. ZTD-a.
III. Nadalje, utvrđeno je da je Izdavatelj uplatio naknadu i administrativnu
pristojbu sukladno odredbi članka 4. stavak 2. toč­ka 1. Pravilnika o vrsti i
visini naknada i administrativnih pristojbi Hrvatske agencije za nadzor
financijskih usluga (»Narodne novine« br. 45/06, 11/07).
IV. Ocjenjujući utvrđeno činjenično stanje, Agencija je utvrdila da su zahtjevu
za odobrenje prospekta o izdavanju redovnih dionica Izdavatelja privatnom
ponudom, priloženi svi prilozi propisani Zakonom i Pravilnikom te da podneseni
prospekt sadrži sve podatke u skladu s odredbom članka 21. i 26. stavak 2.
Zakona.
Slijedom navedenog, ispunjeni su uvjeti za odobrenje podnesenog prospekta te je
sukladno odredbi članka 22. stavka 4. Zakona, riješeno kao u točki 1. izreke.
V. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU:

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-450-08/06-11/45
Urbroj: 326-111/07-9
Zagreb, 8. ožujka 2007.

Predsjednik Uprave
**Ante Samodol**, v. r.

Rješenje, NN 27/2007-999
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)